VALSTYBINĖS MOKESČIŲ INSPEKCIJOS

PRIE LIETUVOS RESPUBLIKOS FINANSŲ MINISTERIJOS

VIRŠININKAS

ĮSAKYMAS

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2006 M. SAUSIO 23 D. ĮSAKYMO NR. VA-4 „DĖL NAUJŲ MOKESČIŲ MOKĖTOJŲ APTARNAVIMO TAISYKLIŲ PATVIRTINIMO“ PAKEITIMO

2025 m. kovo 28 d. Nr. VA-25

Vilnius

Pakeičiu Valstybinės mokesčių inspekcijos prie Lietuvos Respublikos finansų ministerijos viršininko 2006 m. sausio 23 d. įsakymą Nr. VA-4 „Dėl Naujų mokesčių mokėtojų aptarnavimo taisyklių patvirtinimo“ ir jį išdėstau nauja redakcija:

„VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL VERSLĄ PRADĖJUSIŲ ASMENŲ APTARNAVIMO TAISYKLIŲ PATVIRTINIMO

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Finansų ministerijos nuostatų patvirtinimo“, 22.9 papunkčiu ir siekdamas nustatyti aiškius principus ir tvarką, pagal kuriuos Valstybinė mokesčių inspekcija teikia paslaugas verslą pradėjusiems asmenims,

tvirtinu Verslą pradėjusių asmenų aptarnavimo taisykles (pridedama).“

Viršininkė	Edita Janušienė

PATVIRTINTA

Valstybinės mokesčių inspekcijos

prie Lietuvos Respublikos finansų

ministerijos viršininko

2006 m. sausio 23 d. įsakymu Nr. VA-4

(Valstybinės mokesčių inspekcijos

prie Lietuvos Respublikos finansų

ministerijos viršininko

2025 m. kovo 28 d. įsakymo Nr. VA-25

redakcija)

VERSLĄ PRADĖJUSIŲ ASMENŲ APTARNAVIMO TAISYKLĖS

I SKYRIUS

BENDROSIOS NUOSTATOS

1. Verslą pradėjusių asmenų aptarnavimo taisyklės (toliau – Taisyklės) nustato paslaugų teikimo Valstybinėje mokesčių inspekcijoje (toliau – VMI) verslą pradėjusiems asmenims, jų sąmoningumo ugdymo tvarką, principus.

2. Taisyklių tikslas – nustatyti aiškius principus ir tvarką, pagal kuriuos VMI teikia paslaugas verslą pradėjusiems asmenims.

3. Taisyklės yra parengtos, vadovaujantis Lietuvos Respublikos viešojo administravimo įstatymu, Lietuvos Respublikos mokesčių administravimo įstatymu, Konsultacijų ir informacijos teikimo Valstybinėje mokesčių inspekcijoje taisyklėmis, patvirtintomis Valstybinės mokesčių inspekcijos prie Lietuvos Respublikos finansų ministerijos viršininko 2007 m. spalio 9 d. įsakymu Nr. VA-66 „Dėl Konsultacijų ir informacijos teikimo Valstybinėje mokesčių inspekcijoje taisyklių patvirtinimo“, ir kitais Lietuvos Respublikos mokesčių teisės aktais.

4. Taisyklių nuostatos taikomos tiek, kiek atitinkamų klausimų nereglamentuoja kiti teisės aktai.

5. Taisyklėse vartojamos sąvokos:

5.1. Atsakingas valstybės tarnautojas ar darbuotojas – tai Valstybinės mokesčių inspekcijos valstybės tarnautojas ar pagal darbo sutartį dirbantis darbuotojas, atliekantis jo pareigybės aprašyme nustatytas funkcijas.

5.2. Verslą pradėję asmenys – tai 18 mėnesių laikotarpiu nuo įregistravimo į Mokesčių mokėtojų registrą dienos įregistruoti veiklą pradėję:

5.2.1. fiziniai asmenys, pirmą kartą įregistravę individualią veiklą pagal Gyventojo individualios veiklos vykdymo ar nuolatinės bazės įregistravimo Lietuvoje pažymą, kurios FR0468 forma, patvirtinta Valstybinės mokesčių inspekcijos prie Lietuvos Respublikos finansų ministerijos 2002 m. gruodžio 24 d. įsakymu Nr. 373 „Dėl Gyventojo individualios veiklos vykdymo ar nuolatinės bazės įregistravimo Lietuvoje pažymos FR0468 išdavimo taisyklių ir jos formos patvirtinimo“, ar įsigiję verslo liudijimą (neatsižvelgiant į tai, kokiam laikotarpiui verslo liudijimas buvo išduotas) Verslo liudijimų išdavimo gyventojams taisyklių ir Veiklų, kuriomis gali būti verčiamasi turint verslo liudijimą, rūšių sąrašo, patvirtintų Lietuvos Respublikos Vyriausybės 2002 m. lapkričio 19 d. nutarimu Nr. 1797 „Dėl Verslo liudijimų išdavimo gyventojams taisyklių ir Veiklų, kuriomis gali būti verčiamasi turint verslo liudijimą, rūšių sąrašo“, nustatyta tvarka;

5.2.2. ūkininkai, kurių ūkiai įregistruoti Ūkininkų ūkių registre;

5.2.3. juridiniai asmenys.

5.3. Verslą pradėjusių asmenų aptarnavimas – tai paslaugų, taip pat pagalbos ir informacijos suteikimas Valstybinėje mokesčių inspekcijoje.

5.4. Kitos Taisyklėse vartojamos sąvokos atitinka mokesčių teisės aktuose ir jų pagrindu priimtuose teisės aktuose vartojamas sąvokas.

II SKYRIUS

VERSLĄ PRADĖJUSIŲ ASMENŲ APTARNAVIMO YPATUMAI

6. Verslą pradėjusiems asmenims skiriamas ypatingas dėmesys, teikiant metodinę pagalbą ir informaciją apie mokesčių naujoves, renginius, seminarus, elektronines paslaugas, mokestines prievoles.

7. Ne vėliau kaip per 5 (penkias) darbo dienas nuo įregistravimo Mokesčių mokėtojų registre dienos Valstybinės mokesčių inspekcijos portalo e. VMI autorizuotų elektroninių paslaugų srityje, Mano VMI (toliau – Mano VMI), paskelbiamas pranešimas, kuriame nurodoma, kad:

7.1. 18 mėn. laikotarpiui nuo įregistravimo į Mokesčių mokėtojų registrą dienos yra priskirta naujų mokesčių mokėtojų grupė;

7.2. informaciją apie laiku vykdytinas mokestines prievoles galima rasti Valstybinės mokesčių inspekcijos interneto svetainėje adresu www.vmi.lt;

7.3. VMI padaliniuose klientai tiesiogiai aptarnaujami tik pagal išankstinę rezervaciją. Rezervuoti laiką galima VMI interneto svetainėje arba tel. +370 5 260 5060.

8. Kai verslą pradėjęs asmuo atvyksta į aptarnavimo padalinį, atsakingas valstybės tarnautojas ar darbuotojas, esant poreikiui:

8.1. apmoko jį naudotis elektroninėmis paslaugomis klientams skirtose kompiuterinėse vietose;

8.2. paaiškina elektroninių paslaugų privalumus, funkcionalumus ir naudojimosi jomis galimybes;

8.3. paskatina tapti informacinių sistemų vartotoju ir paragina jomis naudotis;

8.4. patikrina informacinėse sistemose turimą informaciją, t. y. ar kontaktiniai duomenys aktualūs, ar tinkamai vykdomos mokestinės prievolės ;

8.5. pasiūlo dalyvauti renginiuose, seminaruose ir (ar) peržiūrėti elektroninių seminarų įrašus;

8.6. informuoja, kad konsultacijas visais mokesčių klausimais teikia Mokesčių informacijos centras telefonu + 370 5 260 5060 arba per Mano VMI paslaugą „Paklausimų teikimas“.

III SKYRIUS

SĄMONINGUMO UGDYMAS

9. VMI, siekdama padėti tinkamai ir laiku vykdyti mokestines prievoles, vykdo kryptingą bei nuoseklią pagalbą, laiku suteikia verslą pradėjusiems asmenims informaciją apie mokesčių naujoves, organizuojamus seminarus, renginius, mokymus.

10. Seminarai, e. seminarų įrašai socialinio tinklo „YouTube“ Valstybinės mokesčių inspekcijos vaizdo kanale, renginiai, mokymai (nuotoliniai, auditoriniai) organizuojami, atsižvelgiant į mokesčių įstatymų ir kitų teisės aktų nuostatų aktualumą, naujoves bei mokesčių mokėtojų poreikius.

11. Informacija apie Taisyklių 10 punkte nurodytus renginius skelbiama adresu www.vmi.lt.

12. Verslą pradėję asmenys gali užsiregistruoti į organizuojamą renginį, elektroniniu paštu asmeniškai gavę kvietimą su registracijos nuoroda (siunčiama tik Mano VMI vartotojams) arba paskambinę į Mokesčių informacijos centrą telefonu + 370 5 260 5060.

13. VMI užtikrina, kad verslą pradėję asmenys gautų reikiamą informaciją patogiu formatu ir galėtų lengviau įgyvendinti savo mokestines pareigas, teikia konsultacijas / informaciją:

13.1.1. telefonu;

13.1.2. raštu;

13.1.3. žodžiu.

IV SKYRIUS

APTARNAVIMO KOKYBĖS APKLAUSOS

14. VMI vykdo paslaugų teikimo / aptarnavimo kokybės apklausas, nagrinėja, apibendrina rezultatus ir teikia pasiūlymus kokybei gerinti.

15. Aptarnavimo kokybę galima įvertinti VMI interneto svetainėje (www.vmi.lt), skiltyje „Apklausos“.

16. VMI aptarnavimo kokybės apklausas gali vykdyti, ir pasitelkusi nepriklausomą apklausos vykdytoją.

V SKYRIUS

BAIGIAMOSIOS NUOSTATOS

17. Taisyklių privalo laikytis VMI valstybės tarnautojai ir darbuotojai, dirbantys pagal darbo sutartį, atliekantys aptarnavimo, informavimo, kokybės apklausų vykdymo ir rezultatų nagrinėjimo bei apibendrinimo funkcijas.

______________